

|  |  |
| --- | --- |
| **ДО**  **Г-Н ГЕОРГИ СЪБЕВ**  **ЗАМЕСТНИК-МИНИСТЪР НА ЗЕМЕДЕЛИЕТО И РЪКОВОДИТЕЛ НА УПРАВЛЯВАЩИЯ ОРГАН НА**  **ПРСР 2014-2020 г.** | **ОДОБРИЛ:** |

**Д О К Л А Д**

**от Елена Иванова – директор на дирекция „Развитие на селските райони“**

|  |  |
| --- | --- |
| **ОТНОСНО:** | *Насоки за кандидатстване по процедура чрез подбор по* *подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ от Програмата за развитие на селските райони за периода 2014 - 2020 г.* |

**УВАЖАЕМИ ГОСПОДИН ЗАМЕСТНИК-МИНИСТЪР,**

На основание чл. 26, ал. 1 от Закона за управление на средствата от Европейските фондове при споделено управление (Загл. изм. - ДВ, бр. 51 от 2022 г., в сила от 01.07.2022 г.) (ЗУСЕФСУ), както и § 70 от Преходни и заключителни разпоредби към Закона за изменени и допълнение на ЗУСЕСИФ (Обн. ДВ, бр. 51 от 2022 г.), Ви представям за одобряване заповед за утвърждаване на насоки за кандидатстване по процедура за подбор на проектни предложения по подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ от Програмата за развитие на селските райони за периода 2014 - 2020 година.

Програмата за развитие на селските райони е основния стратегически документ за прилагане на Втори стълб на Общата селскостопанска политика в България за периода 2014-2020 г. Като инструмент на Втори стълб, ПРСР е насочена към постигане на трите основни цели на ОСП:

* *Първа цел: Улесняване и подпомагане процеса на създаването на жизнеспособни и устойчиви земеделски стопанства или поемането от млади хора на вече съществуващи стопанства;*
* *Втора цел: Насърчаване на заетостта;*
* *Трета цел: Насърчаване на икономическото и социалното развитие в селските райони и устойчиво, и цифрово икономическо възстановяване в съответствие, с целите на агроекологията и климата и по-специално: ефективно използване на ресурсите, включително прецизно и интелигентно земеделие, иновации, цифровизация и модернизация на производствените машини и оборудване, условия за безопасност при работа, възобновяема енергия, кръгова и биоикономика.*

Подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ има за цел подобряване на цялостната дейност, икономическата ефективност и конкурентоспособността на млади земеделски стопани в България.

В чл. 9б, т. 2 от Закона за подпомагане на земеделските производители е предвидено производството по подмярка 6.1 „Стартова помощ за млади земеделски стопани“ да се провежда посредством Информационната система за управление и наблюдение на средствата от Европейските структурни и инвестиционни фондове (ИСУН 2020) и по реда на ЗУСЕФСУ.

Съгласно чл. 26, ал. 1 от ЗУСЕФСУ, ръководителят на управляващия орган на програмата утвърждава за всяка процедура насоки и/или друг документ, определящи условията за кандидатстване и условията за изпълнение на одобрените проекти.

В представения проект на Насоки се уреждат условията за кандидатстване за предоставяне на безвъзмездна финансова помощ и условията за изпълнение на одобрени проекти по подмярка 6.1 „Стартова помощ за млади земеделски стопани“ от Програмата за развитие на селските райони за периода 2014 - 2020 година.

В проекта на насоки са посочени допустимите за подпомагане кандидати, допустимите за подпомагане дейности, размерът на финансовата помощ, условията за допустимост към проектите и критериите за подбор.

**1. Цел на процедурата**

По процедурата се подпомагат проектни предложения, които допринасят за постигане на целите на подмярката чрез:

* улесняване и подпомагане процеса на създаването на жизнеспособни и устойчиви земеделски стопанства или поемането от млади хора на вече съществуващи стопанства;
* насърчаване на заетостта;
* насърчаване на икономическото и социалното развитие в селските райони и устойчиво, и цифрово икономическо възстановяване в съответствие, с целите на агроекологията и климата и по-специално: ефективно използване на ресурсите, включително прецизно и интелигентно земеделие, иновации, цифровизация и модернизация на производствените машини и оборудване, условия за безопасност при работа, възобновяема енергия, кръгова и биоикономика.

**2. Допустими кандидати**

Физически лица, еднолични търговци и еднолични дружества с ограничена отговорност, регистрирани по Търговския закон, които са:

* регистрирани за първи път като земеделски стопани по реда на Наредба № 3 от 1999 г. за създаване и поддържане на регистър на земеделските стопани не по-късно от 24 месеца към датата на подаване на проектното предложение;
* имат икономически размер на стопанството, измерен в стандартен производствен обем (СПО) в границите между левовата равностойност на 8000 евро и 16 000 евро включително или
* са на възраст от 18 навършени до 40 навършени години (включително) към датата на подаване на проектното предложение.

**3. Условия за допустимост**

Проектните предложения по подмярката трябва да се изпълняват на територията на Република България. Подпомагането се предоставя за максимален срок от 5 години само при представен бизнес план.

Изпълнението на бизнес плана трябва да започне най-късно девет месеца след датата на сключване на административния договор.

Бизнес планът трябва да доказва:

а) жизнеспособността на земеделското стопанство за максимален срок от 5 години;

б) увеличаване на икономическия размер на стопанството спрямо първоначалния размер най-малко с левовата равностойност на 4000 евро, измерен в СПО, най-късно до изтичане на посочената в бизнес плана крайна дата на период за проверка на неговото изпълнение.

Бизнес планът задължително включва:

а) поне една инвестиция в дълготрайни материални и/или нематериални активи с единична цена не по-малка от 700 лева.

б) описание на дейностите, с които ще започне изпълнението му в срока до 9 месеца от сключването на договора.

В бизнес плана се предвижда, че кандидатът ще отговоря на условията за активен земеделски стопани по смисъла на чл. 38б от ЗПЗП в срок до 18 месеца, считано от датата на сключване на административния договор.

**4. Финансова помощ**

Общият размер на финансовата помощ за един кандидат е не повече от левовата равностойност на 25 000 евро.

Изплащането на помощта се извършва на два етапа:

* първо плащане в размер на левовата равностойност на 12 500 евро – в срок до два месеца след сключване на административния договор;
* второ плащане в размер на левовата равностойност до 12 500 евро - когато след извършена проверка Разплащателна агенция установи точното изпълнение на бизнес плана.

**5. Критерии за подбор на проекти**

Приоритет чрез критериите за подбор по процедурата ще бъде предоставян на:

* Кандидати с образование в областта на селското стопанство;
* Проекти осигуряващи устойчиво развитие на земеделското стопанство;
* Проекти за дейности, които се изпълняват в чувствителни сектори;
* Проекти свързани с производството на биологично сертифицирани селскостопански продукти;
* Проекти, които допринасят за устойчиво и цифрово икономическо възстановяване;
* Проекти, чрез които се създава устойчива заетост.

Критериите за подбор на проектните предложения са одобрени от Комитета за наблюдение на Програма за развитие на селските райони 2014-2020 г. на шестнадесетото заседание, проведено на 19.02.2021 г.

Условията на проекта на насоки се основават на подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ от Програмата за развитие на селските райони за периода 2014 - 2020 г. и на разпоредбите на правото на ЕС.

В проекта на насоки са включени и условия, гарантиращи предоставяне на финансова помощ за обосновани разходи, и минимизиращи риска от създаване на изкуствени условия за заобикаляне на правилата.

Проектът на насоки бе публикуван на електронната страница на Министерството на земеделието, храните и горитеи в Информационната система за управление и наблюдение на средствата от Европейските структурни и инвестиционни фондове (ИСУН 2020)за писмени възражения и предложения в съответствие с чл. 26, ал. 4 от ЗУСЕФСУ. Направените целесъобразни бележки и предложения са отразени.

**УВАЖАЕМИ ГОСПОДИН ЗАМЕСТНИК-МИНИСТЪР,**

Във връзка с гореизложеното и на основание чл. 26, ал. 1 от ЗУСЕФСУ предлагам да издадете заповед за утвърждаване на насоки за кандидатстване по процедура чрез подбор на проектни предложения № BG06RDNP001-6.013 по подмярка 6.1 „Стартова помощ за млади земеделски стопани“ от мярка 6 „Развитие на стопанства и предприятия“ от Програмата за развитие на селските райони за периода 2014 - 2020 година.

С уважение,

